ബൈക്കിലെത്തി മാല മോഷ്ടിക്കുന്ന സംഘം അറസ്റ്റില് അടൂര്: ബൈക്കിലെത്തി മാലപൊട്ടിക്കുന്ന രണ്ടുപേരെ അടൂര് പോലീസ് അറസ്റ്റ് ചെയ്തു. അടൂര്, നൂറനാട്, കായംകുളം പോലീസ് സ്റ്റേഷന് പരിധികളില് ബൈക്കിലെത്തി മാല മോഷ്ടിച്ചതുമായി ബന്ധപ്പെട്ട് കായംകുളം ചേരാവള്ളി വൈഷ്ണവം വീട്ടില് രാകേഷ് 37, ആലപ്പുഴ പാലമേല് തത്തംമുന്ന പുത്തന്പുരയില് വീട്ടില് മനു കണ്ണന്, 31 എന്നിവരെയാണ് അടൂര് പോലീസ് അറസ്റ്റ് ചെയ്തത്. പ്രതികളില് നിന്ന് സ്വര്ണവും ഇരുചക്രവാഹനങ്ങളും അടൂര് പോലീസ് പിടിച്ചെടുത്തു. അന്വേഷണത്തിന്റെ ഭാഗമായി ആലപ്പുഴ, പത്തനംതിട്ട, കൊല്ലം ജില്ലകളിലെ നൂറ് കിലോമീറ്റര് പരിധിയില് ഇരുന്നൂറോളം സിസി ടിവി കാമറകളാണ് പോലീസ് പരിശോധിച്ചത്. സമാന സ്വഭാവമുള്ള കുറ്റകൃത്യങ്ങള് ചെയ്തതുമായി ബന്ധപ്പെട്ട സൂചന ലഭിച്ചതിനാല് പ്രതികളെ കസ്റ്റഡിയില് വാങ്ങി കൂടുതല് അന്വേഷണം നടത്തുമെന്ന് പോലീസ് അറിയിച്ചു. അടൂര് ഡിവൈഎസ്പി ആര്. ബിനുവിന്റെ മേല്നോട്ടത്തില് രൂപീകരിച്ച പ്രത്യേക അന്വേഷണ സംഘത്തിലെ പോലീസ് ഇന്സ്പെക്ടര് ടി.ഡി. പ്രജീഷ്, എസ്ഐ എം. മനീഷ്, തിരുവല്ല ഡാന്സാഫ് അംഗം സുജിത്ത്, പത്തനംതിട്ട ഡിവൈഎസ്പി സ്ക്വാഡംഗങ്ങളായ ജോബിന് ജോണ്, ശ്രീലാല്, വിജേഷ്, ഷഫീഖ് എന്നിവരടങ്ങുന്ന സംഘമാണ് പ്രതികളെ അറസ്റ്റ് ചെയ്തത്.